google/wiki40b huggingface dataset:
Magnetisering

Magnetiseringsstrømmer

Ampère var den som foreslo at magnetisme skyldes effekten av mikroskopiske strømsløyfer inni magnetiske materialer. Selv om dette bildet med utviklingen av moderne atomfysikk med årene er blitt forandret, viser det seg likevel at hans forklaring er matematisk riktig når man innfører magnetiseringen. Det gir en effektiv beskrivelse som ofte er meget nyttig.
O'Brien County

Navn

Fylket er oppkalt etter den irske nasjonalisten William Smith O'Brien.
Medaas i 4 akter

Medaas i 4 akter er et musikkalbum med Ivar Medaas, utgitt i 1968. På albumet har han med Kari Medaas og Dizzie Tunes.
Den nordiske barne- og ungdomslitteraturkonferansen

Den nordiske barne- og ungdomslitteraturkonferansen, også kalt Nordisk barnebokkonferanse (NBBK),  er en tverrfaglig konferanse om barne- og ungdomslitteratur. Den arrangeres i Stavanger av Rogaland fylkesbibliotek i samarbeid med Rogaland fylkeskommune og andre og har blitt holdt omtrent annethvert år siden 1993. Konferansen er Nordens største arrangement om barn og unges litteratur og lesing. Konferansen blir vanligvis holdt over tre dager i februar og omfatter foredrag og opplesninger av blant andre norske og utenlandske forskere, formidlere og forfattere. Deltakere er forfattere, illustratører, bibliotekarer, forlagsfolk, litteraturvitere, lærere, oversettere, litteraturkritikere og andre, hovedsakelig fra Skandinavia.
Tidligere ledere for konferansen har blant andre vært Leikny Haga Indergaard og Anne Liv Tønnessen. Prosjektleder i 2008 og 2011 var litteraturformidleren Ine Marit Torsvik Bertelsen. I 2011 deltok over 350 personer på konferansen. I 2015 og 2017 ble NBBK arrangert i Stavanger kulturhus (Sølvberget) og  ledet av bibliotekar Siri Odfjell Risdal.
Hannes sommer

Handling

Handlinga er lagt til et idyllisk sommersted på Sørlandskysten. Hit kommer en byfamilie - mor og far, Hanne og Henrik og schäferhunden Raksa. Sommeren er herlig, med fint vær, fisking og hyttebygging og Hanne lærer å svømme og sløye fisk. Hanne er imidlertid den yngste i familien og får ikke være med på så mye som det broren får lov til. Hanne synes dette er urettferdig og bestemmer seg for å gjøre opprør mot dette denne sommeren. Dette demonstrerer hun når broren og to andre venner skal overnatte i en hytte de har bygd på en liten øy i nærheten. Hanne får ikke lov til å overnatte sammen med de andre fordi foreldrene mener hun er for liten. Dette synes hun er urettferdig og derfor lister hun seg ut nattestid for å oppleve det samme som broren og vennene hans.

Om serien

Hannes sommer ble innspilt på Hesnesøya utenfor Grimstad sommeren 1977. Fotograf var Erik Hauan. Serien ble sendt i reprise i 1981, 1984, 1991 og 1999. Den ble også vist på svensk TV.
Ann-Cathrin Ramberg var seriens skaper og ansvarlig for både manus og personinstruksjon. Hun var i tillegg forfatter av boka om Hanne og hadde også manus på hørespill-versjonen. I 1979 utgav hun en bokversjon av serien, og i 1987 sendte Barnetimen for de minste hørespill-versjonen.
Calydna

Utseende

Forholdsvis små (vingespenn 24-36 millimeter), kraftige, mørke sommerfugler. Oversiden er svartbrun eller svart, enten med noen få store eller tallrike små, hvite flekker. Bakkanten av bakvingen er ofte blågrønt metallisk skinnende. Undersiden er brunspraglete.

Levevis

Larvene lever på busker og trær i familien Olacaceae.

Utbredelse

Slekten er utbredt i Mellom- og Sør-Amerika, fra Mexico i nord til det sørlige Brasil i sør, med de fleste artene i det nordlige Sør-Amerika.
Salg

Mersalg

Mersalg er et salg til en kunde utover det kjøpet kunden hadde planlagt. 
Dersom en kunde for eksempel skal bestille pizza for hjemlevering vil de sannsynligvis bli spurt om de vil ha med brus, dressing, ekstra ost eller et DVD-tilbud. Mersalg kan utgjøre store økonomiske gevinster og i mange tilfeller kanskje doble det planlagte kjøpet. Selgere blir derfor opplært og drillet i hvordan de enklest kan utføre enda et salg og det er ikke uvanlig å ha konkurranser blant selgere hvor de kan vinne premier eller få provisjon av mersalget for å motivere dem til å selge mer. En god selger kan dermed øke inntjeningen for en bedrift.
Folkeavstemning om fortsatt brennevinsforbud

Folkeavstemning om fortsatt brennevinsforbud var en folkeavstemning i Norge 18. oktober 1926 hvor 423 031 (44,3%) stemte for fortsatt forbud og 531 084 (55,7%) for å oppheve brennevinsforbudet. Forbudet hadde blitt vedtatt i 1919 etter en folkeavstemning hvor 63 % var for å innføre et forbud mot salg og tilvirkning av alkohol sterkere enn sterkøl og hetvin, mens rødvin, hvitvin og vanlig øl var tillatt solgt.
Etter innføringen av forbudet ble det en stadig økt smugling av brennevin til landet og et omfattende kontrollapparat ble etablert av politi og tollvesen for å forsøke å stoppe smugling og hjemmebrenning. Omfanget av det ulovlige salget av alkohol var imidlertid så stort at en ny avstemning tvang seg frem og ble avholdt i 1926.

Konsekvenser av avstemningen

Det store skiftet i stemmetallene kom overraskende på mange, det var tross alt bare åtte år siden den forrige avstemningen og den relativt store majoritet mot forbudet var slettes ikke ventet i noen av leirene. En av forkjemperne for opphevelse uttrykte det slik: Forbudsavstemningen overtraf Gudskelov mine vildeste Forventninger...Jeg havde aldrig vovet at håbe på så stor Forandring. Og en av tilhengerne slik: Vi var forberedt på en svingning i stemningen, men vi hadde ikke trodd omslaget skulde blitt så stort.
Folkeavstemningen var, som i 1919, formelt bare rådgivende, men et samlet Storting gikk inn for å avvikle brennevinsforbudet i 1927. Vinmonopolet fikk enerett på import og salg av brennevin (i tillegg til vin og hetvin), men dets utsalgsteder lå utelukkende i byene - i den reviderte alkoholloven fastsatt til byer med minst 4000 innbyggere. Stortinget bestemte videre at det bare skulle opprettes brennevinsutsalg i byer som hadde hatt såkalte brennevinssamlag (utsalgssted) i 1916, dvs. kun 13 byer. Disse var: Drøbak, Kristiania, Hamar, Kongsvinger, Gjøvik, Holmestrand, Åsgårdstrand, Tønsberg, Arendal, Bergen, Trondhjem, Bodø og Tromsø. Åsgårdstrand benyttet seg imidlertid ikke av denne retten, da byen ikke kunne beholde brennevinshandel lenger enn til 1929 på grunn av lovens bestemmelse om at byer med brennevinshandel måtte ha minst 4000 innbyggere (byen hadde bare 350 innb.). I praksis hadde altså store deler av landet fremdeles brennevinsforbud.
Julia jubilerer

Handlingen

På AB Pianofabriken der Julia er kasserer, forteller hun for pianostemmeren om Gretha, en foreldreløs jente som hun ønsker å hjelpe. De bestemmer seg for å reise til Åre for å finne en frier til henne. Når de har reist oppdages det et tyveri på pianofabrikken. 
Mistanken faller på Julia og man spør seg hvordan hun plutselig har fått råd til å reise til Åre? Saken blir ikke bedre av at Julia får kofferten sin stjålet med sparepengene sine. stulen.

Om filmen

Filmen ble premiärvisades 13. august 1938. Filmen ble spilt inn ved ASA-Atelieret i Lyngby Danmark med eksteriører fra Åre av Karl Andersson etter Ernst Marischka og Geza von Bolvarys filmanus til filmen Winternachtstraum fra 1935. Den danske versjonen av filmen ble gitt tittelen Frøken Møllers Jubilæum.
Engen (Bergen)

Engen er et strøk i Bergen i bydelen Bergenhus, og er et av byens mest sentrumspregede strøk. Det grenser til strøker Sentrum i øst og sør, til Sydnes i vest og til Nøstet i nord.

Geografi

Engens grense går fra Nøstets grense ved Sydneskleiven (Sukkerhusengen), Rosenbergsgaten, Vestre Torggaten (Rosenbergsengen), så på skrå over Vaskerelven, Vaskerelvsmauet, Øvre Ole Bulls plass, Veiten (Engen) til Chr. Michelsens gate, Kalmarhuset, Gartnergaten, til Kjellersmauet der man igjen treffer Nøstets grense og tilbake til utgangspunktet.
Grunnkretsen Engen hadde 474 innbyggere 1. januar 2014 og et areal på 0,05 km². I tillegg ligger deler av grunnkretsene Jonsvollen, Rosenbergsgaten, Vaskerelven og Vestre Torvgaten innenfor strøkets grenser.

Historie

Navnet Engen kommer av de gode gressmarkene som lå i området og innbefatter Jonsvollen (tilhørte St. Jonsklosteret), Sukkerhusengen og Rosenbergsengen. Engen var slagmark i 1181 under kampene mellom kong Sverre og bondehæren, og i 1198 under slaget på Jonsvollene mellom birkebeinere og baglere. I 1599 ble Jonsklosterets eiendom overdratt til byen.
Fra 1624 ble området brukt som ekserserplass for borgervæpningen. På 1700-tallet stod her en gapestokk, og fra denne tiden og på første del av 1800-tallet ble området brukt som byens festplass. Vaskerelven er en gammel ferdselsåre, og bebyggelsen langs denne gaten er den eldste i strøket.

Kultur- og næringsliv

I området ligger Bergen kino, Den Nationale Scene, Kalmarhuset, Logen Teater og Sentralbadet, forøvrig mest bygårder, butikker, hoteller og restauranter. Konsertpaléet fra 1918 var byens konserthus før Grieghallen ble oppført i 1978. Like ved lå Komediehuset på Engen fra år 1800 som ble ødelagt av bomber under en flyangrep på Bergen 29. oktober 1944. I Teaterparken står det statuer av Henrik Ibsen, Nordahl Grieg og Bjørnstjerne Bjørnson.
Hønsefugler

Evolusjon

For omkring 77,1 (± 2,5) millioner år siden separerte Galloanserae i to linjer. Den ene førte til dannelsen av Galliformes (hønsefugler), den andre ledet til Anseriformes (andefugler).
Love Lifted Me

«Love Lifted Me» er en amerikansk salme, skrevet av Howard E. Smith (melodi) og James Rowe (tekst) i Saugatuck, Connecticut i 1912.

Norsk versjon

Den norske tittelen er «Dypt i synd jeg sunket var».
Target Intelligence Committee

Target Intelligence Committee (TICOM) var et amerikansk-britisk prosjekt etablert under andre verdenskrig for å finne og ta hånd om tyske etterretningsressurser, spesielt innenfor kryptografi. TICOM ble iverksatt fra 1944 ved Bletchley Park og seks team av britiske og amerikanske spesialister ble sendt med de allierte styrkene som erobret Vest-Europa.
TICOM ble primært støttet fra de amerikanske kryptografiorganisasjonene og hadde støtte fra høyeste hold. Flere team ble sendt i felt rett bak kamphandlinger.
I april 1945 fant et team fra TICOM russiske koder og krypteringsutstyr i et tysk etterretningssenter. TICOM ble formelt oppløst i november 1945, men britiske og amerikanske eksperter fortsatte å benytte materialet i årevis.
Lahell

Lahell er en grend og et tettsted i kommunen Lier i Buskerud fylke. Området ligger langs indre del av Drammensfjorden.
Navnet kommer fra det gammelnorske «Laðhella» – et berg ved sjøen hvor man laster og losser båter. 
Lahell er primært et boligområde som grenser til Gullaug i nord, ca. 7 km fra Drammen by.
Store deler av befolkningen bosatte seg på Lahell i forbindelse med sprengstoff-produsenten Dyno Industrier. Produksjonen av sprengstoff er nå flyttet fra Gullaug-halvøya, og Helse Sør-Øst planlegger å bygge et nytt og moderne sykehus på deler av tomten. 
Engersand friluftsområde besøkes om sommeren av sol- og vannglade turister. Ticon Eiendom planlegger,  over de neste årene, videre utbygging av Engersand Havn til totalt ca. 60.000 m2 boligmasse, samt tilhørende bygg for forretningsvirksomhet. De inntil 5 etasjer høye boligblokkene står i sterk kontrast til den eksisterende, tradisjonelle lavbebyggelsen i området.
På tross av Regjeringens byggeforbud i 100-metersbeltet langs sjøen (§ 1-8 i plan- og bygningsloven av 27. juni 2008) og boligfeltets plassering i umiddelbar nærhet til Drammensfjorden og dens viktige våtmarksområder, ble området regulert til bolig- og næringsvirksomhet av Lier kommune.   
Europavei 134 fører tungtransport og pendlertrafikk gjennom det idylliske nabolaget til og fra Oslofjordtunnelen. Antall passerende kjøretøy oversteg i 2007 13 000 per døgn, hvorav >7% er tungtransport. Det planlegges en tunnel gjennom Mørkåsen fra Gullaug til Dagslett i Røyken, som delvis vil bli finansiert av ny bomstasjon på Lahell.
Historiske, lokale stedsnavn i Lahellområdet omfatter blant annet: Engersand, Engersandbukta, Gullaugbukta, Høstakerstranda, Møkkastranda, Kuskjæret, Furuset, Svarthølet, Grassodden, Gullaugbukta, Berget, Teglsteinsfabrikken, Tjærefabrikken, Becherstranda, Dullumsjuvet og Ticon.
Australopithecus

Morfologi

Selv om Australopithecus africanus var på størrelse med en sjimpanse, var hjernen større enn denne apens. De delene av hjernen som står for språket var imidlertid ikke utviklet. De fleste antropologer mener at Australopithecus afarensis og Australopithecus africanus holdt til i trærne, mens andre antar at de var kommet ned på bakken, selv om skjelettene fortsatt viser tilpasninger til klatring.

Evolusjon

Det er sannsynlig at Australopithecus afarensis ga opphav til Australopithecus africanus som igjen er en forløper for Homo habilis. De robuste sørapene ble mer og mer apelignende. Den siste døde ut omtrent samtidig med at de to sjimpanseartene ble separert, og det er mulig at Paranthropus boisei møtte konkurranse både fra sjimpansene (Pan) i skogene og Homo i det åpnere landskapet.
Den amerikanske paleontologen og evolusjonsbiologen Steven M. Stanley hevder i boken Children of the Ice Age at Australopithecus-hunnene fraktet de nyfødte og småungene omtrent slik som sjimpansene gjør det. Deres unger klamrer seg fast i mora like etter fødselen. Dette krever at hjernen er så ferdig ved fødselen at ungen kan kontrollere kroppen sin. Når en sørape ble truet av et kattedyr, kunne mora flykte opp i et tre med ungen klamrende til kroppen. Denne overlevelsesmekanismen kan ha vært viktigere enn stor intelligens.
For 2,5 millioner år siden inntraff den første av istidene på den nordlige halvkule, og vannet som ble bundet opp i is førte til at Afrika ble tørrere. Skogene minket på bekostning av savanner. Dette kan ha gitt støtet til endret levesett, der redskaper og gruppestørrelse ble viktigere overlevelsesmekanismer enn rask flukt til nærmeste tre.
Julimonarkiet

Julirevolusjonen

Foranledningen til revolusjonen var den rike middelklassens og de liberale avisenes opposisjon mot regjeringens fire forordninger («Juliordonnansene», Les ordonnances de Saint-Cloud) undertegnet av Karl X den 25. juli 1830:
1. Knebling av pressefriheten ved at ingen aviser eller tidsskrift kunne utgis uten å ha fornyet tillatelse hver 3. måned, og ingen bok på over 20 trykte sider kunne gis ut uten tillatelse

2. Oppløsning av den nyvalgte nasjonalforsamlingen etter kun 70 dager

3. Innføring av en ny valglov som reduserte nasjonalforsamlingens antall fra 430 til 258 og innskrenket antall velgere med tre fjerdedeler

4. Nyvalg ble utskrevet til 6. og 13. september
Kongen påberopte seg grunnlovens 14. artikkel, der han ble gitt rett til bestemme og iverksette lover og forordninger.
Friedhof der Märzgefallenen

Friedhof der Märzgefallenen er en gravplass i Volkspark Friedrichshain i Berlins ortsteil Friedrichshain. Den ble anlagt for de falne ofrene av marsrevolusjonen av 18. mars 1848. I 1925 ble anlegget redesignet av Berlin-arkitekten Ludwig Hoffmann og bragt inn i sin nåværende tresidige form. Ytterligere endringer fant sted i 1948 og 1957.
Ménilmontant (Paris Metro)

Ménilmontant er en stasjon på metroen i Paris.
Ménilmontant er også navnet på et av de 20 arrondissementene i byen, og er spesielt kjent for sine ateliérer.
Stasjonen betjener linje 2.
Ambohitsorohitra-palasset

Ambohitsorohitra-palasset er et presidentpalass i Antananarivo på Madagaskar. Det har har kun en symbolsk rolle, og er ikke presidentens bosted.
Under et kupp mellom presidentperiodene til Marc Ravalomanana og Andry Rajoelina 16. mars 2009 tok militæret over palasset. Det samme ble forsøkt under et feilslått kuppforsøk i november 2010.
Toprakkale

Toprakkale i Tyrkia, tidligere Rusahinili, er en gammel festning bygd av Rusa II av Urartu, nær den moderne byen Van sørøst i Tyrkia.
Sofieprisen

Sofieprisen (engelsk: The Sophie Prize), er en internasjonal hedersbevisning som hvert år blir delt ut til enkeltpersoner eller organisasjoner som arbeider for godt miljø og bærekraftig utvikling. Stiftelsen som deler ut prisen ble grunnlagt i 1997 som Sofie-Stiftelsen av den kjente norske forfatteren Jostein Gaarder, og hans kone Siri Dannevig, men skiftet i 2010 navn til Sofieprisen. Prisen og stiftelsen er oppkalt etter Gaarders roman Sofies verden. Prisvinneren mottar 100 000 amerikanske dollar. Prisen ble siste gang delt ut i 2013.
Scarabaeolus

Utseende

Store (gjerne 20-30 millimeter), brede, litt flate, langbeinte, vanligvis svarte skarabider. Pronotum er fint og spredt punktert. Hodet er skovlformet, gjerne med fire brede tenner på forkanten. Beina er kraftige gravebein.

Levevis

Disse billene er kjent for sin rulling av store møkk-kuler. Når billen finner en kuruke eller annen møkk, klemmer den en del av denne sammen til en ball som er noe større enn billen selv. Denne graves dypt ned og tjener som mat for larven. Ballen forsvares energisk mot konkurrerende biller, og harde kamper kan oppstå. Om grunnen der møkka ligger ikke egner seg for graving, kan billen rulle dem en ganske lang strekning. Den går da baklengs og skyver møkkballen med bakbeina.

Utbredelse

Underslekten er utbredt i Afrika, de aller fleste artene i den sørlige delen, men de forekommer så langt nord som Egypt.
Deal or No Deal

Deal or No Deal er et internasjonalt gameshow skapt av det nederlandske produksjonsselskapet Endemol. Den første versjonen av programmet ble sendt i Nederland under navnet Miljoenenjacht, etterfulgt av en australsk versjon, som var den første til å bruke navnet Deal or No Deal. 
I spillet er det (vanligvis) 26 kofferter med diverse pengesummer, i den norske versjonen har den fattigste kofferten kun 50 øre, mens den største har tre millioner kroner. I den ungarske versjonen er toppremien 100 000 000 forint. I begynnelsen av spillet velger deltakeren en av disse koffertene som inneholder hans mulige gevinst, men forblir uåpnet helt frem til slutten av spillet. I løpet av spillet åpnes en og en av de koffertene som deltakeren ikke valgte, så når man ser pengesummene i disse vet man hvilke premier man ikke har i sin valgte koffert.
I løpet av spillet kommer det tilbud fra «banken» om å kjøpe deltakerens valgte koffert for en bestemt pengesum. Budet er basert på den mulige premien i de fortsatt uåpnede koffertene, men er en del lavere enn den statistisk forventede gevinsten. (For eksempel, hvis man vet at deltakerens koffert har enten 10 000 eller 20 000 kroner i seg vil budet være på noe under 15 000 kroner.) Etter hvert bud kan deltakeren enten svare «deal» som tar imot bankens bud og stanser spillet, eller «no deal» da spillet fortsetter. Det neste budet kan både være høyere og lavere enn det foregående budet, alt ettersom hvilke pengesummer som ble avdekket i mellomtiden.
Hvis man sikter etter den høyest mulige gevinsten består strategien som gir høyest forventet premie av å svare «no deal» på alle budene og ta imot det man har i sin først valgte koffert, men risikoaversjon er en viktig faktor i dette spillet.
Den norske versjonen ble sendt på TV 2 og var ledet av Sturla Berg-Johansen. Det var Rubicon TV som produserte programmet for TV2, og produsent var Stein Johnsen. Første program av den norske versjonen ble sendt den 30. september 2006. Det ble produsert 3 sesonger av Deal or No Deal i Norge.
Den ungarske versjonen sendes på ungarsk TV2 og ledes av Gábor Gundel Takács. Første program av den ungarske versjonen ble sendt i 2004. Også svensk TV4 sender en nasjonal versjon av programmet.
Altes Schloss (Stuttgart)

Altes Scloss (Det gamle slottet) ligger i sentrum av Stuttgart, hovedstaden i den tyske delstaten Baden-Württemberg.
Det første slottet ble bygget i 950 for å beskytte en hesteinnhegning. På 1300-tallet ble det residensen for hertugene av Württemberg. Hertug Christoph av Württemberg (1515–1568) og Ludwig av Württemberg (1554–1583) sørget for at det ble bygget et renessanseslott. Vanngraven rundt slottet ble fjernet på 1700-tallet. I den sørvestlige fløyen er slottskirken.
Kong Karl I av Württemberg og hans hustru Olga er begravet i kongekrypten under slottskirken. I borggården står det et monument av hertug Eberhard av Württemberg (1445–1496), den første hertugen av Württemberg og den som gjorde Stuttgart til residensby.
I 1931 ble slottet svært ødelagt av en brann, og før det ble restaurert ble det bombet under andre verdenskrig. Restaureringen var ferdig i 1969, og det er i dag Württembergs museum (Landesmuseum Württemberg).
I første etasje med inngang fra Karlsplatz er det fra 2007 et minnested tilegnet brødrene Claus og Berthold von Stauffenberg som bodde ti år av sin barndom (1909–1919) i en tjenesteleilighet i slottets tredje etasje, da faren var overhoffmarskalk for hertugen av Württemberg. Leiligheten ble ødelagt under brannen i 1931 og den senere bombingen.
Sotbrednebb

Utbredelse

Den forekommer i Brunei, Indonesia, Kambodsja, Laos, Malaysia, Myanmar, Thailand og Vietnam.
Hans Ødegaard

Utdannelse

Hans Ødegaard var elev av Fredrik Kolstø  året 1897-1898 og Knud Bergslien året 1898-1899, i Kristiania. Senere ved Kunstnernes studieskole, København under Peter Severin Krøyer i året 1899-1900. Han var elev av Kristian Zarthmann, København i februar 1900. Den kgl. Tegneskole under Johan Nordhagen i 1900 til 1905 og elev av Erik Werenskiold i 1902 til 1903. Han var også elev av Harriet Backer.

Offentlige arbeider

Hans Ødegaard er representert med flere verk i offentlige samlinger. Nasjonalgalleriet, Oslo Bymuseum, Oslo kommunes kunstsamlinger, Universitetet i Oslo, Trøndelag Kunstgalleri, Lillehammer Bys malerisamling, Drammens Kunstforening Faste Galleri, Bergen Billedgalleri, Ringerike museum, Selskapet Kunst på Arbeidsplassen og Statens Museum for Kunst, København.
Han lagde også, sammen med Oluf Wold-Torne, glassmalerier til Bragernes kirke i Drammen i 1912.
Valerij Khalilov

Bakgrunn

Valerij Khalilov ble født i en familie berømt for å ha frembragt militærkomponister. Da han var fire år gammel begynte han å komponere sin egen musikk. 
Fra 1970 til 1975 tok han utdannelse som militærkapellmester ved Konservatoriet i Moskva.

Karriere

Som dirigent for militærorkesteret tilknyttet Pusjkin høyere skole for radioelektronikk for luftforsvaret vant han førstepremien for militærorkestre i Militærdistriktet Leningrad i 1980, og ble med dette lagt merke til avlederen for militærokesteret for Militærdistriket Moskva, generalmajor Nikolai Mikhailov. Han ble hentet dit som orkesterets assisterende dirigent i 1984. 
Han ble deretter overført til styringsorganet for militærorkestertjenesten for de sovetiske væpnede styrker senere samme år, og fikk sin første nasjonale fjernsynseksponering ved revolusjonsdagsparaden og seiersdagsparaden den ppåfølgende år som en av de assisterende dirigenter for militærorkesteret. 
Fra 2002 til sin død var han sjefsdirigent for de russiske militære stridskrefters militærorkester «Slusjba». Med dette ensemblet foretok han mange utenlandsturneer, blant annet til Tyskland, Østerrike, Sveits, Belgia, Finland, Frankrike, Polen, Sverige, USA, Mongolia og Nordkorea. Han dirigerte de samlede russiske militærorkestre under den årlige Seiersdagsparaden på Den røde plass i Moskva hele 14 ganger, flere ganger enn noen før ham. 
I april 2016 ble han forfremmet til generalløytnant og til leder av Aleksandrov-ensemblet.
Som komponist skrev Khalilov mange militærmarsjer for blåseorkester, romanser, og sanger. Blant hans roligere komposisjoner var Adagio og Elegi, blant hans marsjer Kadett, Ungdom, Rynda og Ulan.

Død

Han døde i flystyrt med en Tupolev Tu-154B-2 den 25. desember 2016, som var tatt av fra Sotsji med kurs for Syria.
Sousse kraftverk

Sousse kraftverk er et varmekraftverk ved Sousse i det østlige Tunisia. Det har en installert produksjonskapasitet på 357 MW, fordelt på en blokk med 2+1 gassturbiner, levert av Alstom.
Anlegget ble påbegynt omkring 1992 og stod ferdig i 1994. Brenselkilden er naturgass og destillatolje. Operatør er energiselskapet Societe Tunisienne de l'Electricite et du Gaz.
Langvassdalen (Kvæfjord)

Langvassdalen er en dal på Hinnøya, i Kvæfjord kommune i Troms. Dalen går fra Langvassbukta ved Gullesfjorden, vestover til det lave skaret mot Sigerfjorden. Den aller øverste delen av Langvassdalen tilhører Sortland kommune i Nordland. Midt i dalen ligger Langvatnet.
Riksvei 85 (tidligere europavei 10) følger Langvassdalen og Langvassvatnet mellom Langvassbukt og sør-åpningen av Sigerfjordtunnelen øverst i dalen, like vest for kommunegrensa.